Słowa, kiere sie tyczom przonio – konkurs
Moja ty roztomiło, Jo Ci tak fest przaja, że bych cie kompoł a ta woda piył. Mój ty dzióbeczku złoty, pódź sam ku mie. Wiela razy sie słyszy jak tak se młodzi piyknie godajom i maszkecom ku tymu. I ło to sie rozchodzi, trzeja se przoć wiela wlecie, bo życi je jedno. Tych słów, kere sie tyczom przonio je moc. Skisz tego zrychtowalimy konkurs w kierym godomy ło tym naszym ślonskim przoniu.
Zolyty
Fto z nos niy zolyciył? Na zolyty synek przychodziył sie zawsze z fanjym gyszynkym. Ale dziouszkom sie nojlepi podoboł kwiotek, kiery synek urwoł som – czasym z trownika a czasym z łgrodu abo z kwiaciarnie. A nojlepi smakowały dziubki dowane po kryjomu jak sie szło po ćmoku na szpacyr. A jak sie juz usłyszało “przaja ci” to hercklekoty były take, co az deklym ruszało. Piyknie było
/Teresa z Piekor Ślonskich/
Libsta, kawa, zista i bajtel
Bo na Ślonsku drogie Panie
Pszajać sie to jest kochanie
Szmaterloki w brzuchu mocie
Jak nawzajym sie pszajocie
A na Wasze całowanie
To sie godo zaś kusianie
Chop do dziołchy godo libsta
Na zolytach mo kawa i zista
Bo zolyty to spotkania
Łod wieczora aż do rana
Owoc tego wszystkim znany
To mały bajtel je kochany
Dziołchów na tym świecie wiele
NojGRYFNIEjsze ślonski frele.
/Marcin z Rybnika/
Kuszlować abo mamlać
U mje w chałpie zowdy godało sie “kuszlować” i “mamlać” (w znaczeniu dować sie kusiki), kere to słowa mom dzisiej fest rod.No i tak sie myśla, eli je cosik gryfniejszego łod kuszlowania sie ze libstom… To jes taki moment, w kerym synek i dziołcha rozumiejom sie bez słów, niy zaglondajom na zygor yno genisujom sie chwilom. Wtoś pedzioł, że kuszlowanie to jes takie ciche “jo Ci przaja!”. A jak som my jeszcze bajtle i zolyty nom nie w gowach, to kuszlujemy sie z mamulkom. No i słowo “mamlać się”… Czynsto słysza łod starych ludzi, co jadąc autobusem i widząc jak jakoś frelka durch yno dowo kusiki swojemu szacowi, godajom: “Kuknij sie Trudka – łoni sie yno mamlajom. Ta dziołcha mu ani dychać niy do.” Ale tak richtig, to ta oma jes zowistno, bo tyż by tak chciała.
/Oskar z Tarnowskich Gór/
Fet do boncloka
Nie starczy godać, że sie komu przaje. Fanzolić i łonaczyć kożdy umie. Trza być do kupy przez dugie lota: łod frelki i karlusa po starka i starzyka. To przajanie musi sie roztapierzać na cołki życie, na kożdy dzyń i ćmok. To przajanie nie może dać sie poszelontać łod nikogo. Toć, Łona i Łon muszą być jak yjza i przwierać do sie jak fet do boncloka. No to pyrsk ludkowie, przejcie sie blank mocno i kożdy dzyń halajcie?
/Irena z Bierutowa/
Hercklekoty i amlot
Słowa kere kojarzom się z przoniem to napewno som ZOLYTY czyli tako randka libsty z szacym (narzyczonej z narzeczonym)
Dać DZIUBKA, albo KUSIOLA czyli się pocałować. Mieć HERCKLEKOTY czyli mocne bicie serce jak się w kimś zakocho.
MASZKETY czyli słodycze dla ukochanego no i BLUMY czyli kwiatki kiedy chop daje je swojej frelce.
CICIAĆ SIĘ czyli mówić czułe słówka “jak jo ci przaja”, “ale z ciebie fajno frelka”. No i AMLOT to pierścionek kiedy szac się oświadczo libście.
/Klaudia z Mikołowa/
Kusik
Niy wiym czy znojdzie sie tukej chocioż jedyn taki, kiery nie lubi dować i dostować mocki kusikow. To je chyba nojgryfniejsze (zarozki po słowie galoty) słowo ślonskie. Jo jak prziłaża do dom po nocnyj szychcie, a lygna se kole mojij ślubnyj we zagrzonym pryku, to taki kusik smakuje lepij niż oplerki na śniodani:) bo tak ij przaja :)
/Daniel z Gostyni/
Nelki, Farbiczki, Mlycze
Tulpy, Rouze, Nelki… to sum kwiotka co dziołchy fest kochajum. Atoli jak szac natargo na polu Farbiczków, Gynsi pympków, Mlyczów i wyłunaczy gryfny bukiet z tego, to dopiyro libsta mo fest hercklekoty i takiymu chopowi bydzie kusikowała i przajała przez cołki czos… Pra?;)
/Marek z Zawadzkiym/
Jo Ci przaja
-Idziesz na plac?
-Ja.
-To łoblyc mycka, a pozapinej sie fest pod kark
-Czamu mamo, inksi niy łoblykajom…im niy kożom….
-Ale jo Ci przaja……
/Aniela z Swiyntochłowic/
szl_Latn szl_Latn fin_Latn szl_Latn szl_Latn szl_Latn pol_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn cat_Latn szl_Latn pol_Latn hrv_Latn szl_Latn pol_Latn szl_Latn pol_Latn szl_Latn quy_Latn szl_Latn cym_Latn szl_Latn szl_Latn szl_Latn wol_Latn szl_Latn fin_Latn szl_Latn szl_Latn szl_Latn szl_Latn